…можна прайсціся ў Бярэзінскім біясферным запаведніку на Лепельшчыне. У чэрвені там пачаў працаваць Цэнтр міфалагічнага турызму, дзе знайшлі прытулак і сталае месца працы рэліктавыя істоты казачнай Беларусі. Нашая газета ўжо пісала пра гэта напярэдадні падзеі, а цяпер прапануем чытачам на свае вочы пабачыць, як усё атрымалася. А калі нехта зацікавіцца – то і наведаць. Безумоўна, запаведны лес не можа пахваліцца рупліва і правільна створаным безбар’ерным асяроддзем, затое і штучна створаных перашкодаў там амаль што няма. Хіба што ветрам паваленае дрэва сцяжыну перакрые, але гэта, згадзіцеся, ужо іншая справа.